For fremtiden skal det være nemmere for fisk at passere ved Sæbygård Dambrug. Det har Frederikshavn Kommune sørget for, efter de torsdag indviede det største vandløbsprojekt i kommunens historie. En opstemning ved dambruget er fjernet, og der er blevet etableret en faunapassage, der skal give bedre levemuligheder for fisk og planter. Det tidligere vandløb er blevet lukket, og den nuværende fisketrappe er sløjfet. Vandet er nu ledt ind i det nye vandløb, som er 525 meter langt. - Vi får et område med god natur, og vi får et område, hvor man kan komme ned og få luft til sjælen, siger Karsten Thomsen (S), formand for teknisk udvalg i Frederikshavn Kommune. Sæby Sportsfisker Klub, der har været sparringspartner i processen, glæder sig også over den nye faunapassage og de forbedrede muligheder for lystfiskeri i det nye vandløb. - Det her er godt for alle, naturelskere, alle mennesker, alt liv her vil blomstre op. Kæmpe cadeau til kommunen, at man går ind i sådan et projekt her og bruger det penge på det, siger Jesper Christensen, formand for Sæby Sportsfisker Klub.

Referat:
Frederikshavn Kommune indviede torsdag det største vandløbsprojekt af sin art i kommunens historie ved Sæbygård Dambrug.